Det har skabt stor debat på de sociale medier, at de danske tilskuere buhede af Norge i søndagens VM-finale, som Danmark vandt 31-22. Mange af de norske fans kan ikke forstå, hvorfor danskerne piftede og kom med buh-råb af modstanderne. Aalborg Håndbolds venstrefløj, norske Sebastian Barthold, kan dog godt forstå det, og han er i modsætning til de norske fans, ikke sur over de danske fans buhen. - Det er helt normalt at gøre det. Det er noget, der sker ved kampe på nationalt og internationalt niveau, så det er noget, man bare tager med et smil, siger han. At nordmændene tabte så stort til de danske drenge, bliver dog ikke taget med et smil. - Det er lidt tungt i dag. Jeg må sige, at Danmark spillede en rigtig god kamp, og Norge var slet ikke i nærheden. Norge har gjort det fremragende til VM, og det er noget alle nordmænd kan være stolte af, siger han. Selvom Sebastian Barthold ikke er en del af de norske landshold, er han i dag blevet drillet en del af hans danske holdkammerater fra Aalborg håndbold. Hør, hele interviewet med Sebastian Barthold i videoen herunder.
Norske Sebastian Barthold er helt uenig i den kritik, de danske fans har fået, fordi de buhede af Norge i løbet af VM-finalen.